מספר פנימי: 2011630

הכנסת העשרים

**יוזמת:**  **חברת הכנסת** **מרב מיכאלי**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/3824/20

הצעת חוק העונשין (תיקון – החריגים לעבירת ריבוי נישואין), התשע"ז–2017

|  |  |  |
| --- | --- | --- |
| ביטול סעיף 179 | 1. | בחוק העונשין, התשל"ז–1977[[1]](#footnote-2) (להלן – החוק העיקרי), סעיף 179 – בטל. |
| תיקון סעיף 180 | 2. | בסעיף 180 לחוק העיקרי – |
|  |  | (1) במקום כותרת השוליים יבוא "התרת נישואין"; |
|  |  | (2) הרישה החל במילים "לא היה הדין החל על הנישואין החדשים דין התורה" – תימחק; |
|  |  | (3) אחרי "בית הדין המוסמך" יבוא "ופסק הדין אושר בידי ראש העדה הדתית"; |
|  |  | (4) בסעיף קטן (1), אחרי "מחמת מחלת נפש שלקה בה" יבוא "או מחמת תרדמת הנמשכת למעלה משנתיים". |
| תיקון סעיף 182 | 3. | בסעיף 182(א) לחוק העיקרי, אחרי "המסדר" יבוא "או הנותן היתר". |

דברי הסבר

נישואין וגירושין בישראל נערכים על פי הדין האישי שאליו משתייך האדם. בהתאם לדין תורה ולדין השרעי גבר יכול לשאת יותר מאישה אחת. אמנם מרבית היהודים נוהגים כבר למעלה מאלף שנים שלא לשאת יותר מאישה אחת (בין היתר מכוח חרם דרבינו גרשום), אך בית הדין הדתי יכול להתיר לשאת אישה שנייה במקרים חריגים ואם מתקיימים נישואים כאלה בפועל, אף ללא היתר, הם בעלי תוקף מבחינת משפטית. בדין השרעי, לעומת זאת, ישנן עד היום דעות הטוענות כי לגבר מותר להיות נשוי לעד ארבע נשים במקביל.

על מנת להילחם בפוליגמיה נקבע בישראל כי פוליגמיה היא עבירה פלילית. על פי סעיף 176 לחוק העונשין, התשל"ז–1977 (להלן – החוק), ריבוי נשים מהווה עבירה פלילית, והנושא יותר מאישה אחת צפוי לעונש של עד חמש שנות מאסר. החוק אף קובע עונש מאסר של חצי שנה למי שמסדר נישואים שהם אסורים (סעיף 182 לחוק). איסור זה משקף את עמדת המחוקק לפיה מונוגמיה היא ערך מוסרי חברתי שאין לפגוע בו, וכי ריבוי נישואין חותר תחת יסודות הסדר החברתי התקין. איסור זה אף בא למנוע פגיעה בזכויותיהן של נשים לשוויון ולכבוד, עבירה אשר נוגדת את חוק שיווי זכויות האישה, התשי"א–1951, ואת חוק-יסוד: כבוד האדם וחירותו. מוסד הנישואין המונוגמי שומר על זכויות האישה, כך שבעלה לא ייקח אישה אחרת ויגרע מזכויותיה וכן יש בו גם כדי להשוות בין זכויות האישה לאלה של הגבר – כשם שאישה אינה יכולה לשאת גבר נוסף (לא לפי דין תורה ולא לפי הדין השרעי), כך יאסור החוק על גבר לשאת אישה נוספת. יש לציין כי מעבר לפגיעה בזכויות נשים, נישואים פוליגמיים הם מעצם טיבם בעלי השלכות רגשיות וכלכליות קשות עבור האישה והתלויים בה (מתוך המלצה כללית מס' 21 של הוועדה למיגור אפליה נגד נשים מטעם האו"ם, משנת 1994).

אלא שהחוק קובע חריגים לאיסור על ביגמיה, ומכפיף את עצמו לדין הדתי. סעיף 179 לחוק קובע כי כאשר חל על הנישואין דין תורה, לא יורשע אדם בפוליגמיה אם הנישואין נערכו לאחר שניתן לו היתר נישואין על ידי בית הדין הרבני. ריבוי נישואין של לא-יהודים בישראל מותר על פי סעיף 180 לחוק בשני מקרים בלבד: כאשר בן הזוג מהנישואין הקודמים אינו מסוגל, מחמת מחלת נפש להסכים להפקעת הנישואין, או שבן הזוג נעדר בנסיבות המעוררות חשש סביר לחייו ולא נודעו עקבותיו לפחות שבע שנים.

הכפפת האיסור על ביגמיה לדין הדתי, מביאה לכך שהאיסור הפלילי מתרוקן מתוכן, וההכרעה בעניין עוברת לערכאה הדתית. הדברים נכונים במיוחד לעניין הדין החל על יהודים, שכן אין כל מגבלות בחוק על יכולתם של בתי הדין הרבניים ליתן היתר, ועל פניו הם יכולים ליתן היתר נישואין לאישה שניה מכל סיבה שהיא. התוצאה היא שהערכאות הדתיות (הן בתי הדין הרבניים והן בתי הדין השרעיים) נותנות היתרים לנישואי אישה שנייה, ובכך מאפשרת המדינה ביגמיה בחסות החוק.

מטרתה של הצעת החוק היא לצמצם את מתן ההיתרים לנישואי אישה שנייה, באמצעות תיקון החריג לחוק החל על נישואין של יהודים. כאמור לעיל, סעיף 179 לחוק בנוסחו היום, מאפשר לבתי הדין הרבניים ליתן היתר לנישואי אישה שניה מכל סיבה שהיא. סעיף 180 לחוק, החל על שאר העדות בישראל, מגביל את מתן ההיתר למקרים ספציפיים, כמפורט לעיל. כמו כן, מטרתה של הצעת חוק היא להשוות בין מצבם של בני זוג יהודיים לבין מצבן של בני זוג הנמנים על שאר העדות הדתיות בישראל, באופן שגם במקרה בו בני הזוג יהודיים יהיה אפשר ליתן היתר לנישואי אישה נוספת רק במקרים המפורטים בסעיף 180 לחוק. לשם כך מתבקשת מחיקתו של סעיף 179 לחוק ותיקון סעיף 180 לחוק באופן שיחול על כל העדות הדתיות בישראל. תיקון כאמור, מעבר לכך שיצמצם את מתן ההיתרים לנישואי אישה נוספת ככל שמדובר בבני זוג יהודיים, יש בו גם כדי להחיל דין שווה על כל העדות הדתיות בישראל, ובכך ליצור אחידות בדין החל על תושבי ישראל.

בנוסף, מתבקש תיקונו של סעיף 182 לחוק. בהתאם לסעיף 182 לחוק מי שמסדר נישואין בידיעה שהם אסורים לפי דין – דינו מאסר שישה חודשים. התיקון המוצע מבקש להחיל סעיף זה גם על מי שנותן היתר לנישואין בניגוד לקבוע בחוק. נכון להיום פועלים בישראל בתי דין דתיים פרטיים (בתי דין שאינם פועלים בחסות המדינה) אשר נותנים היתרים לשאת אישה נוספת. מתן היתרים אלה אינו מדווח לגורמים מטעם המדינה, ואף הנישואין אינם מדווחים בדרך כלל לרשויות. מטרת התיקון המוצע היא להרתיע דיינים המכהנים בבתי דין פרטיים מליתן היתרים כאלה שכן יהיו חשופים להגשת כתב אישום ולמאסר.

הצעת החוק נכתבה בסיוע המרכז לקידום מעמד האישה על שם רות ועמנואל רקמן באוניברסיטת בר אילן.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י' בשבט התשע"ז – 6.2.17

1. ס"ח תשל"ז, עמ' 226. [↑](#footnote-ref-2)